Publication: Magyar Közlöny
Issue: MK-2011-50 (Year: 2011, Number: 50)
Era: contemporary
Section: 2011. évi XLV. törvény
Paragraph Index: 668

41. Cikk Választottbíráskodás: eljárás (lásd az Alapokmány 56. cikkét) Azon fél, amely választottbírósághoz fordul, úgy kezdeményezi a választottbírósági eljárást, hogy a vitában részes másik félnek értesítést küld a vita választottbíróság elé terjesztéséről. A felek megállapodás útján döntik el, hogy a választottbírósági eljárással magánszemélyeket, igazgatásokat vagy kormányokat bíznak meg. Ha a vita választottbíróság elé terjesztéséről szóló értesítés benyújtását követő egy hónapon belül a felek nem tudtak megállapodni erről a kérdésről, a választottbírósági eljárással kormányokat kell megbízni. Ha a választottbírósági eljárással magánszemélyeket bíznak meg, a választottbírák nem lehetnek a vitában részes fél államának állampolgárai, nem lehet lakhelyük a vitában részes államban, és nem működhetnek ilyen állam szolgálatában. PP-98 Ha a választottbírósági eljárással kormányokat vagy azok igazgatását bízzák meg, ezeket olyan Tagállamok közül kell kiválasztani, amelyek nem érintettek a vitában, de félként szerepelnek azon megállapodásban, amelynek alkalmazása előidézte a vitát. Azon időponttól számított három hónapon belül, hogy értesítést kaptak a vita választottbíróság elé utalásáról, a vitában részes mindkét fél kinevez egy-egy választottbírát. Ha a vitában kettőnél több fél érintett, a vitában közös állásponttal rendelkező felek két csoportjának mindegyike egy-egy választottbírát nevez ki a fenti 510. és 511. pontban megszabott eljárás szerint. Az így kinevezett két választottbíró nevezi ki a harmadik választottbírát, akinek – ha az első két választottbíró magánszemély, és nem kormány vagy igazgatás – eleget kell tennie a fenti 509. pontban jelzett feltételeknek, és ezen túlmenően nem lehet a két másik választottbíró egyikével sem azonos állampolgárságú. Amennyiben a két választottbíró között nem jön létre megállapodás a harmadik választottbíró kiválasztását illetően, e két választottbíró mindegyike kinevez egy harmadik választottbírát, aki semmilyen módon nem érintett a vitában. Ezt követően a főtitkár sorsot húz a harmadik választottbíró kiválasztása céljából. A vitában részes felek megállapodhatnak abban, hogy vitájukat megállapodás útján kinevezett, egyesbíróként eljáró választottbíró rendezze, vagy pedig vagylagosan mindegyik fél kinevezhet egy-egy választottbírát, és kérheti a főtitkárt, húzzon sorsot annak eldöntésére, hogy az így kinevezett személyek közül melyik járjon el egyesbíróként. A választottbíró vagy választottbírák szabadon döntik el a választottbírósági eljárás során alkalmazandó helyszínt és eljárási szabályokat. Az egyesbíróként eljáró választottbíró döntése végérvényes és kötelező érvényű a vitában részes felekre. Ha a választottbírósági eljárással több választottbírát bíznak meg, a választottbírák többségi szavazatával meghozott döntés végérvényes és kötelező érvényű lesz a felekre nézve. Mindegyik fél viseli azon költséget, amely nála a választottbírósági eljárás során történő kivizsgálással és előterjesztéssel felmerült. A feleknél felmerült költségeken kívüli egyéb választottbírósági költségeket egyenlően kell megosztani a vitában részes felek között. Az Egyesület minden információt megad a vitával kapcsolatban, amelyet a választottbíró vagy választottbírák igényelhetnek. Ha a vitában részes felek erről megállapodnak, a választottbíró vagy választottbírák döntését közölni kell a főtitkárral jövőbeli hivatkozási célokból.

Source: https://magyarkozlony.hu/hivatalos-lapok/e3339daad8c719543a0a746c9ab57c0d11664269/dokumentumok/6aa1b501a75b72047902a0012f336dcf2da8534d/letoltes